als_Latn dik_Latn sag_Latn
Milot Rashica, Amir Rrahmani, Herolind Shala dhe Berat Gjimshiti lanë vendgrumbullimin e Kombëtares në Bad Waltersdorf këtë mëngjes. Mbrëmja e së hënës ka qenë vërtet dramatike, kur De Biasi ju ka komunikuar personalisht duke i marrë njëri pas tjetrit në takime private për tu komunikuar vendimin se janë ata që duhet ti ndërpresnin para kohe përgatitjet për Europianin. Ka patur zhgënjim, dëshpërim e madje dhe lot, dhe është e lehtë të kuptohet se dhe pas një nate të trazuar futbollistët janë po aq të dërrmuar shpirtërisht. Për ta ka qenë padyshim një dramë e vërtetë, edhe pse mundohen të mbajnë veten është e pamundur të fshehin dëshpërimin teksa lënë shokët e Kombëtares. Pas komunikimit të vendimit të parët që janë përpjekur ti ngushëllojnë kanë qenë Alban Bushi dhe Erjon Bogdani ndërsa kanë patur dhe një takim me Presidentin e FSHF Armand Duka dhe menaxherin e Kombëtares. Gjithsesi për ta është një vendim i vështirë për tu kapërdirë, të pezmatuar në fytyrë e kanë të vështirë për to folur qoftë edhe një fjalë. Kështu kanë lënë Kombëtaren, Kjo ishte pengesa e parë, dhe duhet të shërbejë për ti bërë më të fortë, ata janë pjesë e Kombëtares shqiptare, e sotshmja për ta është padyshim një ditë e vështirë, por të ardhmen e kanë të gjithën përpara.
als_Latn